Palass Gaillard

Palass Gaillard a resta a Paris, an piassa General Catroux 1, euvra dl'architet Jules Février, ch'a l'era anspirasse ëd fasson lìbera a n'ala dël castel ëd Blois.
Livrà dël 1884, ël palass - residensa dël resior dla Banca ëd Fransa, Émile Gaillard - a l'é stàit archincà con lambriss e scolture dël sécol ch'a fa XVI e ëd mobilia fiamenga provenienta dal castel d'Issogne.

L'inaugurassion dël palass a l'é tnusse a j'11 d'avril 1885, con un grandios bal an costum ch'a l'ha radunà pi 'd 2000 përson-e.
Ël banché a l'é mòrt ai 5 ëd maj 1904.
La Banca ëd Fransa a l'ha aquisì ël palass dël 1919 e, sensa dësnaturelo, as son fasse dij travaj d'adament.
Na stansia për ij còfo a l'é stàita anstalà sot-tèra, protegiùa da 'n fossà inondà.
Sòn a l'ha favorì lë spantiesse ant ël quarté ëd na stòria baravantan-a conforma a la qual, al tramont, as lassavo andé dij cocodrilo për protege ij depòsit ëd la banca.

Palassgaillard